Ida-Virumaa klubid on Meistri- ja Esiliigas hooaega halvasti alustanud. Mullune pronksimeeskond Narva Trans on hetkel Meistriliigas suisa viimane ning Sillamäe Kalev on kuue mänguga teeninud vaid ühe võidu.
Esiliigas on kaks viimast tabelirida kahe Ida-Virumaa klubi - Kiviõli Tamme Auto ja Kohtla-Järve Lootus - päralt. Hooaega nelja miinuspunktiga alustanud Lootus pole viie mänguga suutnud ühestki miinuspunktist vabaneda. Tamme Auto kaitseks võib öelda, et meeskond on pidanud vaid kaks kohtumist ja need lõppesid viigiliselt.
Transi president Nikolai Burdakov, Kalevi spordidirektor Igor Saveljev ja Lootuse president Andrei Škaleta andsid Põhjarannikule selgitusi.
Burdakov: "Probleeme on praegu kõikides liinides – kaitsjad ei mängi nii nagu tahaks ja ründajad peaksid aktiivsemad olema. Meeskonnal ei ole praegu seda vaimu, mis sunnib igas olukorras hambad ristis lõpuni mängima."
"Ei saa väita, nagu oleks mõni mängijaist või treenereist süüdi ja nad tuleks välja vahetada või neid karistada. Kuid arvan, et kui järgmise 2-3 mänguga midagi ei muutu, tuleb midagi ette võtta."
Saveljev: "Meil jääb vajaka võitjainstinktist, sellest, mis häälestab mängijad ainult võitma. Samad Levadia ja Flora suudavad võita 4:1 ja 3:0, aga meie mitte. Kahjuks takistab seda ka meie üldine nõrgem tase."
Škaleta: "Hetkel paistab, et meil on ühe poolaja meeskond. Ei saa öelda, et alistume vastuvaidlematult – ka meil on häid momente, me võitleme, aga seni pole tulemust näha. Ootame viisasid meie Valgevene treenerile ja Usbekistani leegionäridele, kes peaksid meeskonda tugevdama. Lahtine on ka peaväravavahi küsimus."